Rokkari Jussi Kinnunen: Olin huumeiden orja
Jussi Kinnunen: Olin huumeiden orja
Keskiviikko 5.2.2014 klo 10.10
Hassisen Koneen basistina tunnettu Jussi Kinnunen on entinen alkoholisti ja narkomaani, joka auttaa nyt muita.
Jussi Kinnunen keikkailee edelleen. Hän on ollut myös tekemässä näyttelijä Antti Reinin uutta levyä. (JARNO JUUTI)
34-vuotias rock-muusikko Jussi Kinnunen oli ollut kaksi viikkoa Goalla.
Tuona aikana hän ei ollut nähnyt mitään muuta kuin hotellihuoneensa. Hän poistui sieltä ainoastaan yhden kerran, kun ystävä pakotti käymään markkinoilla. Viimeisenä yönä alkoi oksentaminen. Lopulta suusta tuli vain tummaa verta.
13 tunnin lentomatka Suomeen oli Kinnusen elämän hirvein. Hän oli ottanut Goalla vain alkoholia ja rauhoittavia lääkkeitä, mutta vieroitusoireet olivat valtavat.
- Kentällä oli vastassa ystävä, jolle olin sanonut lähteväni aamulla katkolle. Hän sanoi, että lähdemme heti, Kinnunen muistelee nyt.
Hänet vietiin kahdeksi viikoksi sairaalaan. Ruokatorvi, vatsalaukku ja maksa olivat sanoneet sopimuksen irti. Basisti tajusi, että on valittava raittius tai kuolema.
Heti humalahakuisesti
51-vuotias Jussi Kinnunen on ollut raittiina nyt 17 vuotta. Kertaakaan retkahtaminen ei ole ollut edes lähellä.
- Kolusin sen maailman niin loppuun, että ei jäänyt mitään kuvitelmia, että olisi vielä jotakin koettavaa.
Kinnunen tajusi jo nuorena, että hänen alkoholinkäytössään on jotain häikkää.
- Ekat varsinaiset kännit join noin 10-vuotiaana Lahdessa. Samassa iässä kokeilin imppausta.
18-vuotiaana Kinnunen sairastui paniikkihäiriöön, jonka laukaisi pilvenpoltto. Hän joi alusta asti humalahakuisesti.
- Ajattelin, että jos saan mielenterveysongelmani kuntoon, osaan käyttää päihteitä. En tajunnut, että päihderiippuvuus on oma sairautensa.
Selvinä jaksoinaan Kinnunen suuntasi riippuvuutensa muuhun toimintaan.
- Se tarkoitti terveellistä ruokavaliota potenssiin tuhat, hirveätä urheilua ja erilaisia terapioita.
Kostea bändi
Vielä Hassisen koneen aikana moraali oli tiukka. Korkeintaan Ismo Alanko sai ottaa yhden oluen ennen keikkaa, muuten oltiin selvin päin. Pikku hiljaa moraali löystyi, ja bändin loppuaikaan kuului epäonnistuneitakin keikkoja.
Aluksi krapulat estivät sen, että Kinnunen olisi juonut useampia päiviä putkeen. Sitten hän tajusi, että krapulat katoavat sillä, millä ovat tulleetkin. Lopulta hän alkoi hakeutua bändeihin, jotka mahdollistivat alkoholinkäytön.
- Keikkamuusikkona voi mennä pitkiä aikoja, että ei ole lainkaan tekemisissä selvien ihmisten kanssa. Varsinkin, jos kyseessä on tosi kostea bändi kuten Freukkarit.
Alkoholi auttoi Kinnusen tunteeseen, että hän on ulkopuolinen ja muita alempana. Pikkuhiljaa mukaan tuli amfetamiini, jonka avulla hän suoriutui keikoista huonossakin kunnossa. Rauhoittavia lääkkeitä Kinnunen söi krapulaan ja vieroitusoireisiin.
Orjan asemassa
Viimeiset päihdevuotensa Kinnunen oli alkoholisti ja narkomaani, joka veti viikon, parin pituisia putkia. Hän joutui monta kertaa hakeutumaan katkaisuhoitoon, koska ei muuten saanut putkea poikki. 2-4 viikon raittiuden jälkeen sama alkoi alusta, sillä elämä ilman päihteitä tuntui mahdottomalta.
- Olin orjan asemassa. Järjestin ystävyyssuhteet, parisuhteet, työn ja koko elämän sen mukaan, että käyttö mahdollistuu.
Ryyppyputkien jälkeen silmien valkuaiset olivat keltuaiset. Avioliitto kaatui.
- Päihteet ovat riippuvaiselle elämän tärkein asia. Vasta sitten tulevat lapset ja kaikki muukin.
Goan dramaattista pysäytystä Kinnunen kutsuu nyt leikillään "hengelliseksi heräämisekseen". Vastikään hänet on nimitetty helsinkiläisen avopäihdeklinikan BM-klinikan palveluvastaavaksi ja päihdeterapeutiksi. Hän tekee töitä myös oman yrityksensä kautta.
- Vuonna 2000 menin sijaisohjaajakurssille Kalliolan päihdeklinikalle. Tajusin, että minulla voisi olla lahjoja tähän työhön. Voin oikeasti auttaa ihmisiä.